Author: administrator
Last saved by: manyova
Company: Abyss

Dôvodová správa

A. Všeobecná časť

           Ministerstvo hospodárstva Slovenskej republiky predkladá návrh nariadenia vlády Slovenskej republiky, ktorým sa dopĺňa nariadenie vlády Slovenskej republiky č. 336/2011 Z. z., ktorým sa vydáva zoznam účinných látok vyhovujúcich na zaradenie do biocídnych výrobkov a zoznam účinných látok s nízkym rizikom vyhovujúcich na zaradenie do biocídnych výrobkov s nízkym rizikom (ďalej len „návrh nariadenia vlády“) ako iniciatívny návrh.
 
            Návrhom nariadenia vlády sa v súlade s § 2 ods. 1 písm. g), h) a l) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov preberajú do právneho systému Slovenskej republiky smernice Komisie 2011/78/EÚ, 2011/79/EÚ, 2011/80/EÚ, 2011/81/EÚ, 2012/2/EÚ a 2012/3/EÚ a zoznam účinných látok vyhovujúcich na zaradenie do biocídnych výrobkov, uvedený v prílohe č. 1 k nariadeniu vlády SR č. 336/2011 Z . z., sa dopĺňa o položky 46 až 53 a účinné látky Bacillus thuringiensis subsp. israelensis sérotyp H14, kmeň AM65-5, fipronil, lambda-cyhalothrin, deltametrín, oxid meďnatý, hydroxid meďnatý, bázický uhličitan meďnatý a bendiokarb.
 
            Uvedené účinné látky sú povolené na použitie v biocídnych výrobkoch typu 18, t. j. v insektícídoch, akaricídoch a iných prípravkoch na reguláciu iných článkonožcov a biocídnych výrobkoch typu 8, ktoré sú konzervačnými prípravkami na ochranu dreva.
 
Návrh nariadenia vlády nebude mať vplyv na verejné financie, zamestnanosť, podnikateľské prostredie a informatizáciu spoločnosti. Bude mať však pozitívny vplyv na životné prostredie. 

Návrh nariadenia vlády je v súlade s Ústavou Slovenskej republiky, ústavnými zákonmi, zákonmi, ako i  so záväzkami, ktoré pre Slovenskú republiku vyplývajú z členstva v Európskej únii, a to konkrétne so smernicou 98/8/ES o uvedení biocídnych výrobkov na trh v platnom znení a so zákonom 217/2003 Z. z. o podmienkach uvedenia biocídnych výrobkov na trh a o zmene a doplnení niektorých zákonov.